FLOTT: Lederen for de postansattes fagforbund får sponset en leilighet til 10,4 millioner kroner i et av Oslos dyreste strøk.

Fag- bevegelsen

– Det skaper en avstand mellom oss vanlige medlemmer og ledelsen som er særdeles uheldig. Spesielt i slike tider vi går inn i, med store endringer og mange jobber som forsvinner, sier Hans Anton Stenersen, distriktstillitsvalgt i Nord-Norge krets av Postkom, LO-forbundet for postansatte, til Klassekampen.

Han er kritisk til at hans eget forbund har valgt å kjøpe en leilighet til 10,4 millioner kroner i ett av Oslos dyreste strøk, Sørenga, som stilles til rådighet for forbundets leder, Odd Christian Øverland.

Saken har skapt bølger internt i forbundet, og skal nå behandles i forbundsstyret i slutten av måneden.

Postkom: • Postkom er et fagforbund i LO med 18.700 medlemmer. De organiserer ansatte i Posten og mange av Postens datterbedrifter. • Forbundet ble stiftet i 2000 da de to LO-forbundene Norsk Postforbund og Den norske Postorganisasjon ble slått sammen. Postkom kan føre sine historie helt tilbake til 1881 da Christiania Postbudforening ble stiftet. • Odd Christian Øverland har vært forbundsleder siden stiftelsen i 2000.

Investering

Leiligheten ble kjøpt inn i januar 2016, og Øverland flyttet inn i februar samme år, sammen med sin kone, oppgir nettavisa Fri Fagbevegelse.

Senere ble det sendt inn klage til forbundets kontrollkomité på prosessen rundt kjøpet, noe som igjen førte til at forbundet ba firmaet Ernst & Young gjøre en gjennomgang av saken. Rapporten fra firmaet skal legges fra på møtet i forbundsstyret 23. august.

Til Klassekampen opplyser forbundets nestleder Gerd Øiahals at leiligheten er kjøpt som en ren investering:

«Medlemmene har gitt forbundet anledning til å plassere deler av kapitalen i eiendom istedenfor i banken. At det ble en leilighet på Sørenga og i denne prisklassen er en konsekvens av de anbefalinger vi fikk av ekspertise på eiendomsinvesteringer. Når vi først har en leilighet på Sørenga har vi funnet det fornuftig at forbundslederen benytter denne leiligheten fremfor å bo på hotell, da forbundet er pliktig til dekke pendlenes tillitsvalgtes boutgifter. Dette sparer forbundet for utgifter vi ellers ville hatt», skriver hun i en e-post.

– Øverland ble forbundsleder i år 2000. Betyr det at han har bodd på hotell hele den perioden?

– Ja. Postkom har betalt hans bo- og reiseutgifter i tida han har pendlet, som vi gjør for andre tillitsvalgte.

– Kunne man ikke skaffet en rimeligere bolig til leder tidligere?

– Nei, det har ikke vært tema.

– Hva tenker du om at det framstår som at forbundet sponser en rådyr leilighet for lederen?

– Postkom har gjort en investering, med grunnlag i vedtektene. Så velger vi en løsning som faktisk reduserer Postkoms utgifter.

Savner åpenhet

Stenersen sier investeringer kan være helt OK.

– Men når man gjør slike investeringer skal det gjøres i full åpenhet, og det skal ikke stilles til disposisjon for enkeltpersoner i hemmelighet. Det ble holdt skjult over lengre tid dette. Det er ikke slik man opptrer i en fagforening, det er fellesskapets midler som tas i bruk, sier han.

– Dette er billigere enn hotell?

– Jeg har selv pendlet som tillitsvalgt og bodd på en sparsommelig hybelleilighet. I all respekt, man kjøper ikke en leiligheten til ti millioner i indrefileten i Oslo. Det er helt urimelig.

Øverland selv har ikke ønsket å kommentere saken mens den er til behandling i forbundet.

Etter det Klassekampen erfarer er rapporten fra Ernst & Young klar, men forbundet ønsker ikke å offentliggjøre den nå.

Nestleder Gerd Øiahals viser til at forbundet må følge normal saksgang.

– Vil rapporten bli tilgjengelig etter forbundsstyremøtet?

– Det må forbundsstyret avgjøre.

paalh@klassekampen.no

stiann@klassekampen.no